**ULKOMINISTERIÖ**

**Poliittinen osasto**

**POL-10/Turvallisuuspolitiikan ja kriisinhallinnan yksikkö Marraskuu 2019**

**VALTIONAVUSTUKSET VUONNA 2020**

**HAKUOHJEET**

Ulkoministeriö avaa haettavaksi valtionavustukset valtion vuoden 2020 talousarvioesitykseen momentille 24.90.50 (Eräät valtionavut) esitetystä määrärahasta.

Avustukset myönnetään, mikäli eduskunta osoittaa vuoden 2020 valtion talousarviossaan tähän varoja.

Avustus on harkinnanvaraista ja se myönnetään yksivuotisena. Yksittäiselle järjestölle myönnettävä avustus on lähtökohtaisesti vähintään 20 000 euroa. Avustusprosessiin sovelletaan valtionavustuslakia (688/2001). Lähtökohtana on, että järjestöt kattavat itse osan tuettavan toiminnan kustannuksista.

**Tuen tarkoitus**

Avustuksen tarkoituksena on tukea kansalaisjärjestöjen toimintaa, joka liittyy Suomen ulko- ja turvallisuuspoliittisiin linjauksiin ja kansainvälisiin sitoumuksiin. Järjestöjen toiminnan tulee liittyä ulkoministeriön toimialaan. Vuoden 2020 hakukierroksen painopisteiden lähtökohtana käytetään valtioneuvoston ulko- ja turvallisuuspoliittisen selonteon (2016) painopisteitä ja tavoitteita ottaen huomioon ulko- ja turvallisuuspoliittisessa toimintaympäristössä tapahtunut kehitys.

Vuoden 2020 hakukierroksen painopisteet ovat

* sääntöpohjainen kansainvälinen yhteistyö
* konfliktinehkäisy ja rauhanvälitys
* ihmisoikeudet ja demokratia ulko- ja turvallisuuspolitiikassa
* laaja-alainen transatlanttinen yhteistyö.

**Tuen myöntämisen perusteet**

Avustus on yleisavustusta järjestön toimintaan vuodelle 2020. Avustuksia myönnettäessä erityistä huomiota kiinnitetään mm. seuraaviin seikkoihin:

* toiminnan tavoitteiden, toteuttamiskeinojen ja toivottujen tulosten vaikuttavuus ja niiden yhteys hakukierroksen painopisteisiin
* järjestön kyky toteuttaa suunniteltu toiminta
* järjestön erityinen asiantuntemus toiminnan toimialueelta
* kohderyhmä ja kohderyhmän suuruus
* järjestön raportointi aikaisemmin myönnetystä tuesta (jos aiemmin myönnetty).

Hakemuksesta tulee käydä ilmi, onko avustusta hakeva kansalaisjärjestö Suomessa rekisteröity ja oikeustoimikelpoinen, voittoa tavoittelematon yhteisö (rekisteröity yhdistys tai säätiö). Tukea ei myönnetä yksityishenkilölle tai ryhmille.

Valtionavustuksen määrän ja omarahoitusosuuden osalta noudatetaan valtionavustuslain 6 §:ää. Järjestöt kattavat lähtökohtaisesti osan tuettavan toiminnan kustannuksista itse. Hakemuksessa tulee esittää tältä osin riittävä selvitys.

**Avustuksen hakeminen**

Avustusta haetaan "Valtionavustus 2020" -lomakkeella, johon liitetään järjestön toimintasuunnitelma ja talousarvio sekä vuosikertomus ja tilinpäätös. Mikäli järjestö ei aiemmin ole hakenut avustusta tai sen toiminnassa on tapahtunut olennaisia muutoksia, hakemukseen tulee liittää myös järjestön säännöt ja kopio yhdistysrekisteriin hyväksymisestä.

Hakemukseen vaadittavat asiakirjat ovat:

* hakemus
* viimeisin vuosikertomus ja tilinpäätös
* toimintasuunnitelma ja talousarvio
* järjestön säännöt (jos uusi hakija tai säännöt muuttuneet)
* kopio yhdistysrekisteriin hyväksymisestä (jos uusi hakija tai muutoksia).

**Hakuaika päättyy 22. marraskuuta 2019 klo 16.15**, jolloin hakemusten tulee viimeistään olla ulkoministeriössä.

Postiosoite: Ulkoministeriö, Kirjaamo, PL 176, 00023 Valtioneuvosto

Käyntiosoite: Valtioneuvoston jakelukeskus, Ritarikatu 2 B, Helsinki. Jakelukeskus on avoinna klo 8.00-16.15.

Kuoreen tunnus: Valtionapuhakemus / POL-10

Ainoastaan postitse tai valtioneuvoston jakelukeskukseen toimitetut hakemukset hyväksytään. Myöhästyneitä hakemuksia ei käsitellä.

Hakulomake ja -ohjeet ovat ulkoministeriön verkkosivuilla um.fi kohdassa Palvelut ja rahoitus –> Ulko- ja turvallisuuspolitiikka – tuki järjestöille.

**Lisätietoja:**

POL-10@formin.fi

anna.hakala@formin.fi